**РЕПУБЛИКА СРПСКА**

**МИНИСТАРСТВО ИНДУСТРИЈЕ,**

**ЕНЕРГЕТИКЕ И РУДАРСТВА**

 **ПРИЈЕДЛОГ**

# ПРАВИЛНИК

**О ПОКРЕТНОЈ ОПРЕМИ ПОД ПРИТИСКОМ**

Бања Лука, децембар, 2016.

На основу члана 6. тачка б) Закона о техничким прописима Републике Српске (“Службени гласник Републике Српске”, број 98/13) и члана 82. став 2. Закона о републичкој управи (“Службени гласник Републике Српске”, бр. 118/08, 11/09,74/10, 86/10, 24/12 и 121/12), министар индустрије, енергетике и рударства, д о н о с и

**ПРАВИЛНИК**

**О ПОКРЕТНОЈ ОПРЕМИ ПОД ПРИТИСКОМ**

Члан 1.

Овим правилником ближе се утврђују захтјеви за безбједност, обавезе привредних субјеката, поступци оцјењивања усаглашености покретне опреме под притиском, услови које су обавезна да испуне тијела за оцјењивање усаглашености и поступак њиховог именовања, знак усаглашености и начин означавања покретне опреме под притиском која се производи или ставља на тржиште Републике Српске.

Члан 2.

 Одредбе овог правилника примјењују се на:

1) нову покретну опрему под притиском дефинисану у члану 3. став 1. овог правилника, у циљу њеног стављања на тржиште,

2) постојећу покретну опрему под притиском дефинисану у члану 3. став 1. овог правилника, која је произведена и стављена на тржиште прије ступања на снагу овог правилника, и која на себи има ознаке усаглашености прописане важећим издањима АДР, РИД и АДН споразума, ради њених редовних прегледа, међупрегледа, ванредних провјера и њене употребе и

3) постојећу покретну опрему под притиском дефинисану у члану 3. став 1. овог правилника која је произведена и стављена на тржиште прије ступања на снагу овог правилника, и која на себи нема ознаке усаглашености, прописане важећим издањима АДР, РИД и АДН споразума, у циљу поновног оцјењивања усаглашености од стране именованих тијела.

Члан 3.

(1) Под покретном опремом под притиском (у даљем тексту: опрема) подразумјевају се:

1) све посуде под притиском, њихови вентили и остали потребан прибор, као и гасне патроне (UN 2037) из важећег издања поглавља 6.2 Европског споразума о међународном друмском транспорту опасног терета (енгл. European Agreement Concercing the International Carriage of Dangerous Goods by Road – ADR, у даљем тексту: АДР) и Конвенције о међународним железничким превозима (енгл. Convention concerning International Carriage by Rail, у даљем тексту: COTIF), односно. њеном Додатаку Ц – Правилник о међународном железничком превозу опасне робе (енгл. Regulation concerning the Internаtionаl Cаrriаgе of Dаngerous Goods by Rаil, у даљем тексту: РИД),

2) цистерне, батеријска возила/вагони, контејнери за гас од више елемената (MEGC-ији), њихови вентили и остали потребан прибор из важећег издања поглавља 6.8 АДР и РИД споразума, када се опрема из става 1. овог члана користи у складу важећим издањима АДР/РИД споразума, за транспорт гасова класе 2, и за превоз опасних материја других класа наведених у Прилогу 1, који чини саставни дио овог правилникa.

(2)Одредбе овог правилника не односе се на:

1) опрему за транспорт опасних материја класе 2, чије класификацијске ознаке садржавају бројеве 6. и 7. и

2) аеросоле (UN br. 1950), отворене криогене посуде, боце са гасом за апарате за дисање и апарате за гашење пожара (UN br. 1044), опрему изузету према важећем издању поглавља тачке 1.1.3.2 АДР, РИД, АДН споразума и опрему изузету од правила за израду и тестирање амбалаже према посебним одредбама из важећег издања поглавља 3.3 АДР, РИД и АДН споразума.

Члан 4.

Поједини изрази употријебљени у овом правилнику имају сљедеће значење:

1) стављање на тржиште је првa испорука опреме на тржиште Републике Српске,

2) доступност на тржишту је свака испорука опреме ради дистрибуције или употребе на тржишту Републике Српске у оквиру привредне дјелатности или дјелатности јавне услуге, са накнадом или без накнаде,

3) употреба је пуњење, привремено складиштење везано за транспорт, пражњење и поновно пуњење опреме,

4) повлачење је свака мјера, којој је циљ спријечити стављање опреме на располагање на тржиште или спријечавање њене употребе,

5) опозив је свака мјера, којој је циљ враћање опреме која је већ била стављена на располагање крајњем кориснику,

6) произвођач је свако правно лице или предузетник који производи, дорађује, прерађује или саставља од више дијелова опрему и њене дијелове, или за који се таква опрема конструише или производи, или лице које тргује том опремом под својим именом или називом, жигом или неком другом препознатљивом ознаком,

7) овлашћени заступник је свако правно или физичко лице које је произвођач писмено овластио да га заступа у вези са одређеним задацима,

8) увозник је свако правно лице или предузетник који опрему или њене дијелове увози у Босну и Херцеговину и ставља је на тржиште Републике Српске,

9) дистрибутер је свако правно или физичко лице или предузетник који опрему или њене дијелове испоручује на тржиште Републике Српске, а није произвођач или увозник,

10) власник је свако правно или физичко лице са сједиштем у Републици Српској, које је носилац права својине на опреми,

11) корисник је свако правно или физичко лице са сједиштем у Републици Српској, које употребљава опрему,

12) привредни субјект је произвођач, овлашћени заступник произвођача, увозник, дистрибутер, власник или корисник опреме, који обавља привредну дјелатност или дјелатност пружања јавних услуга, уз накнаду или без накнаде,

13) оцјењивање усаглашености је оцјена и поступак за оцјењивање усаглашености опреме, наведен у овом правилнику и важећим издањима АДР, АДН и РИД споразума,

14) знак усаглашености је знак којим се потврђује да је опрема усаглашена са одредбама овог правилника и важећим издањима АДР, АДН и РИД споразума,

15) постојећа опрема је опрема која је произведена и стављена на тржиште Републике Српске прије ступања на снагу овог правилника,

16) поновно оцјењивање усаглашености је поступак који се проводи на захтјев власника или корисника, за накнадно оцјењивање усаглашености постојеће опреме, произведене и стављене на тржиште прије објављивања овог правилника,

17) редовни прегледи су прегледи и поступци којима се потврђује безбједност опреме током вијека употребе, са интервалом контролисања одређним у важећим издањима АДР, АДН и РИД споразума,

18) међупрегледи су редовни прегледи испуњености прописаних захтјева за безбједност опреме током вијека употребе, на половини интервала контролисања прописаном у важећим издањима АДР, РИД и АДН споразума, за периодично контролисање,

19) ванредна провјера је ванредно провјеравање испуњености прописаних захтјева за безбједност опреме током вијека употребе у складу са важећим издањима АДР, РИД и АДН споразума,

20) акредитација је потврда од акредитационог тијела да тијело за оцјењицање усаглашености испуњава захтјеве за обављање посебних активности оцјењивања усаглашености утврђене хармонизованим стандардима и када је то примјењиво, додатне захтјеве, укључујући захтјеве утврђене у релевантним секторским шемама,

21) именовано тијело у смислу овог правилника, јесте правно лице које спроводи одговарајуће поступке оцјењивања усаглашености опреме, а испуњава услове из важећих издања АДР, РИД и АДН споразума и услове из овог правилника и

22) надзор над тржиштем су активности и мјере предузете од стране надлежних инспекцијских органа, којима се осигурава да опрема током свог вијека употребе, испуњава прописане захтјеве, те да не угрожава здравље, сигурност и друге аспекте заштите јавног интереса.

1. Други изрази који се употребљавају у овом правилнику, а нису дефинисани у ставу 1. овог члана, имају значење дефинисано посебним законима којима се уређују технички захтјеви и оцјена усаглашености производа и законима којима се уређују општа безбједност производа, заштита потрошача, стандардизација и акредитација.
2. Граматички изрази употријебљени у овом правилнику за означавање мушког или женског рода подразумијевају оба пола.

Члан 5.

(1) Поред захтjева из овог правилника опрема мора испуњавати и захтjеве у складу са важећим издањима АДР, РИД и АДН споразума.

(2) На територији Републике Српске може се користити само она опрема која задовољава минималну температуру околине од Tmin = - 20°C.

(3) Прегледи и испитивања вентила сигурности на опреми обављају се прије редовног прегледа.

(4) Боца је правилно означена бојом ако је обојена у складу са одговарајућим стандардом.

(5) Опрема која се уграђује у апарате одређене намјене, може бити обојена у складу с намјеном за коју је апарат израђен.

(6) Опрема се може пунити само са флуидом за који је намијењена.

Члан 6.

(1) Покретна, поново пуњива, заварена боца за течни нафтни гас (у даљем тексту: боца за ТНГ), мора имати ознаку власника.

(2) Власник боце за ТНГ је искључиво пунионица боце за ТНГ и/или дистрибутер течног нафтног гаса у боци за ТНГ.

(3) Пунионица искључиво може пунити боце за ТНГ у свом власништву, васништву дистрибутера течног нафтног гаса у боци за ТНГ или друге пунионице, на основу закљученог уговора.

(4) Власник боце за ТНГ обележава боцу за ТНГ  на сљедећи начин:

1) рељефним жигом који се ставља на слободно мјесто на рукохвату боце за ТНГ,

2) својим логом на горњој половини тијела боце за ТНГ, који се наноси фарбањем и

3) бојом која је карактеристична за тог власника боце за ТНГ, којом су обојени тијело, рукохват и постоље боце за ТНГ.

(5) Напуњену боцу за ТНГ која је прошла контролу и спремна за испоруку пунионица боце за ТНГ је обељежава и означава на начин прописан у ставу 4. овог члана.

(6) Пунионица боце за ТНГ која пуни боцу, провјерава боцу прије, за вријеме и послије пуњења, а ако се утврди да боца не испуњава прописане захтјеве из важећих издања АДР, РИД и АДН споразума, пунионица или власник боце мора такву опрему повући из употребе.

Члан 7.

(1) При стављању опреме на тржиште, произвођач је дужан осигурати да је опрема пројектована, произведена и да има потребну документацију у складу са захтјевима утврђеним овим правилником и важећим издањима АДР, РИД и АДН споразума.

(2) Када је усаглашеност опреме са важећим захтјевима доказана кроз поступак оцјењивања усаглашености утврђеновим овим правилником и важећим издањима АДР, РИД и АДН споразумима, произвођач поставља ознаку усаглашености у складу са чланом 17. овог правилника.

(3) Произвођач je обавезан да чува техничку документацију наведену у важећим издањима АДР, РИД и АДН споразума, према наведеним роковима.

(4) Произвођач који сматра или сумња да опрема коју је он ставио на тржиште није у складу са захтјевима овог правилника и важећим издањима АДР, РИД и АДН споразума, дужан је без одлагања предузети корективне мјере потребне да ту опрему усклади или да је према потреби повуче или опозове са тржишта.

(5) Када опрема представља ризик, произвођач о томе, без одлагања обавјештава надлежне инспекцијске органе Републике Српске и наводи детаље о неусаглашености и о предузетим корективним мјерама.

(6) Произвођач је дужан да документује све случајеве неусаглашености и корективних мјера.

(7) Произвођач је дужан на захтјев надлежног инспекцијског органа Републике Српске, обезбједити све информације и документацију потребну за доказивање усаглашености опреме.

(8) Произвођач је дужан сарађивати са надлежним инспекцијским органом Републике Српске на његов захтјев, по питању свих предузетих мјера како би се уклонили ризици који потичу од опреме коју је он ставио на тржиште.

(9) Произвођачи кориснику пружају само оне податке који су у складу са захтјевима утврђеним овим правилником и важећим издањима АДР, РИД и АДН споразума.

Члан 8.

1. Произвођач може путем писменог овлашћења именовати овлашћеног заступника.

(2) Обавезе утврђене у члану 7. став 1. и 2. овог правилника и састављање техничке документације, нису дио овлашћења овлашћеног заступника.

(3) Овлашћени заступник обавља задатке наведене у овлашћењу које је добио од произвођача.

(4) Овлашћени заступник на основу овлашћења из става 3. овог члана може обављати сљедеће да:

1) чува техничку документацију и ставља на располагање надлежним инспекцијским органима најмање у периоду, утврђеном у важећим издањима АДР, РИД и АДН споразума,

2) на захтјев надлежног инспекцијског органа пружа том органу све податке и документацију потребну за доказивање усаглашености опреме, на једном од службених језика у Републици Српској и

3) сарађује са надлежним инспекцијским органима на њихов захтјев, у свим мјерама које се предузимају како би се уклонили ризици на опреми која је обухваћена овлашћењем.

(4) Идентитет и адреса овлашћеног заступника се дају у исправи о усаглашености утврђеној у важећим издањима АДР, РИД и АДН споразума.

(5) Овлашћени заступник кориснику пружа само податке који су у складу са захтјевима утврђеним овим правилником и важећим издањима АДР, РИД и АДН споразума.

Члан 9.

1) Увозник ставља на тржиште Републике Српске само опрему која је усаглашена са захтјевима утврђеним овим правилником и важећим издањима АДР, РИД и АДН споразума.

(2) Прије стављања опреме на тржиште увозник је дужан осигурати да:

1) произвођач је провео одговарајући поступак о оцјењивању усаглашености и приложио исправу о усаглашености у складу са важећим издањима АДР, РИД и АДН споразума,

2) опрема носи знак усаглашености и

3) произвођач је саставио и приложио техничку документацију из важећих издања АДР, РИД и АДН споразума.

(3) Ако увозник сматра или сумња да опрема није у складу са захтјевима из овог правилника и са важећим издањима АДР, РИД и АДН споразума, он не може ставити такву опрему на тржиште, све док се она не усагласи.

(4) Када опрема представља ризик, увозник мора о томе обавјестити произвођача и надлежне инспекцијске органе.

(5) Увозник своје пословно име и сједиште на које га је могуће контактирати, наводи у исправи о усаглашености одређеној у важећим издањима АДР, РИД и АДН споразума или у прилогу те исправе.

(6) Док је увозник одговоран за опрему, он мора осигурати да услови складиштења и превоза не угрожавају усаглашеност опреме са захтјевима утврђеним у важећим издањима АДР, РИД и АДН споразума.

(7) Увозник који сматра или сумња да опрема коју је ставио на тржиште није у складу са захтјевима из овог правилника и важећим издањима АДР, РИД и АДН споразума, без одлагања предузима корективне мјере потребне да ту опрему усагласи или да је према потреби повуче или опозове са тржишта.

(8) Ако опрема представља ризик, увозник о томе без одлагања обавјештава произвођача и надлежне инспекцијске органе Републике Српске, наводећи појединости посебно о неусаглашености и о свим предузетим корективним мјерама.

(9) Увозник је дужан да документује све случајеве неусаглашености и предузете корективне мјере.

(10) Увозник је дужан, најмање током периода, наведеног у важећим издањима АДР, РИД и АДН споразума за произвођача, имати копију техничке документације и осигурати да се та техничка документација може ставити на располагање надлежном инспектору на његов захтјев.

(11) Увозник је на захтјев надлежног инспекцијског органа Републике Српске дужан обезбједити све податке и документацију потребну за доказивање усаглашености опреме, на једном од службених језика у Републици Српској.

(12) Увозник је дужан сарађивати по захтјеву са надлежним инспекцијским органом Републике Српске, по питању свих предузетих мјера, како би се уклонили ризици које представља опрема коју је он ставио на тржиште.

(13) Увозник кориснику пружа само податке који су у складу са захтјевима утврђеним овим правилником и важећим издањима АДР, РИД и АДН споразума.

Члан 10.

(1) Дистрибутер може омогућити доступност на тржишту Републике Српске, само оне опреме која је у складу са захтјевима из овог правилника и важећих издања АДР, РИД и АДН споразума.

(2) Прије него што учини опрему доступном на тржишту, дистрибутер је дужан провјерити да ли опрема има знак усаглашености и да ли уз исту долази исправа о усаглашености са подацима о увознику из члану 9. став 5. овог правилника.

(3) Ако дистрибутер сматра или сумња да опрема није у складу са овим правилником или важећим издањима АДР, РИД и АДН споразума, он опрему не може ставити на тржиште све док се иста не усклади.

(4) Ако опрема представља ризик, дистрибутер је дужан о томе обавјестити произвођача или увозника, као и надлежно инспекцијско тијело.

(5) Док је дистрибутер одговоран за опрему, он мора осигурати да услови складиштења и превоза не угрожава њену усаглашеност са захтјевима утврђеним важећим издањима АДР, РИД и АДН споразума.

(6) Дистрибутер који сматра или сумња да опрема коју је он ставио на тржиште није у складу са захтјевима из овог правилника или важећих издања АДР, РИД и АДН споразума, дужан је без одлагања предузети корективне мјере потребне за усаглашавање те опреме или да је према потреби повуче или опозове са тржишта.

 (7) Ако опрема представља ризик, дистрибутер мора, без одлагања о томе обавјести произвођача, увозника, када је то потребно, и надлежне инспекцијске органе, наводећи појединости посебно о неусаглашености и о свим предузетим корективним мјерама.

(8) Дистрибутер је дужан документовати све случајеве неусаглашености и предузете корективне мјере.

(9) Дистрибутер је дужан, на захтјев надлежног инспекцијског органа, обезбједити све информације и документацију потребну за доказивање усаглашености опреме, на једном од службених језика у Републици Српској.

(10) Дистрибутер је дужан сарађивати по захтјеву са надлежним инспекцијским органом Републике Српске, у свим мјерама које се предузимају како би се уклонили ризици, које представља опрема, коју је он ставио на тржиште.

(11) Дистрибутер ставља на располагање корисницима само оне информације које су у складу са захтјевима утврђеним овим правилником и важећим издањима АДР, РИД и АДН споразума.

Члан 11.

(1) Ако власник сматра или сумња да опрема није у складу са захтјевима из овог правилника или важећим издањима АДР, РИД и АДН споразума, укључујући и захтјеве за периодичним прегледима, он опрему не може ставити на располагање, нити је користити све док се иста не усклади.

(2) Ако опрема представља ризик, власник о томе мора обавјестити произвођача или увозника или дистрибутера, као и надлежни инспекцијски орган Републике Српске.

(3) Власник је дужан документовати све такве случајеве неусаглашености корективне мјере.

(4) Док је власник одговоран за опрему, он мора осигурати да услови складиштења и превоза не угрожавају усаглашеност опреме са захтјевима утврђеним важећим издањима АДР, РИД и АДН споразума.

(5) Власник кориснику пружа само податке који су у складу са захтјевима утврђеним овим правилником и важећим издањима АДР, РИД и АДН споразума.

(6) Изузетно, одредбе овог члана не односе се на физичка лица која користе или намјеравају да користе опрему за своју личну или употребу у домаћинству или за своје слободне или спортске активности.

Члан 12.

(1) Корисник може користити само ону опрему која је у складу са захтјевима утврђеним овим правилником и важећим издањима АДР, РИД и АДН споразума.

(2) Ако опрема представља ризик, корисник о томе мора обавјестити власника и надлежне инспекцијске органе Републике Српске.

Члан 13.

Увозник или дистрибутер се сматра произвођачем у смислу овога правилника и подлијеже обавезама произвођача у складу са чланом 7. овога правилника, у случају када опрему стави на тржиште под својим именом или заштитним знаком, или када опрему која је већ стављена на тржиште преиначи, на такав начин да то може утицати на усаглашеност са важећим захтјевима.

Члан 14.

На захтјев надлежних инспекцијских органа Републике Српске, привредни субјекти су дужни за период од најмање 10 година, доставити податке о:

1. сваком привредном субјекту који му је доставио опрему и
2. сваком привредном субјекту којем је он доставио опрему.

Члан 15.

1. Опрема из члана 2. тачка 1. овог правилника мора испуњавати захтјеве у вези оцјењивања усаглашености, редовним прегледима, међупрегледима и ванредним прегледима у складу са важећим издањима АДР, РИД и АДН споразума.
2. Опрема из члана 2. тачка 2. овог правилника мора испуњавати спецификације документације према којој је произведена.
3. Опрема из става 2. овог члана подлијеже редовним прегледима, међупрегледима и ванредним провјерама у складу са важећим издањима АДР, РИД и АДН споразума и са захтјевима главе III иIV овог правилника.
4. За одвојиве дијелове опреме која се може поново пунити, може се провести посебно оцјењивање усаглашености.

Члан 16.

Поновно оцјењивање усаглашености опреме из члана 2. тачке 3. овог правилника, произведене и стављене на тржиште прије ступања на снагу овог правилника се утврђује у складу са поступком поновног оцјењивања усаглашености, утврђеним у Прилогу 2. овог правилника, који чини његов саставни дио.

Члан 17.

(1) Опрема која је усаглашена са захтјевима из овог правилника означава се знаком усаглашености у складу са Прилогом 3. тачка 1. овог правилника, који чини његов саставни дио.

(2) Знак усаглашености ставља искључиво произвођач опреме, изузев у случају прописаном у члану 16. овог правилника.

#### Члан 18.

(1) Знак усаглашености ставља се на опрему тако да буде видљив, читљив и трајан или на њену плочицу са подацима, као и на све одвојиве дијелове опреме која се може поново пунити, а који имају непосредну безбедносну функцију.

(2) Знак усаглашености се ставља прије него што се нова опрема или одвојиви дијелови опреме која се може поново пунити, а који имају непосредну безбедносну функцију, ставе на тржиште.

(3) Испод знака усаглашености ставља се идентификациони број именованог тијела које је извршило прво контролисање и испитивања.

(4) Идентификациони број ставља тијело из става 3. овог члана или произвођач по његовим упутствима.

(5) Уз податак о датуму редовног прегледа или међупрегледа, ставља се идентификациони број именованог тијела одговорног за то периодично контролисање или међуконтролисање.

(6) Стављањем знака усаглашености произвођач преузима одговорност за усаглашеност опреме са захтјевима утврђеним у овом правилнику и у важећим издањима АДР, РИД и АДН споразума.

(7) На опрему се не могу стављати ознаке, симболи и натписи који могу довести у заблуду друга лица у вези са значењем или обликом знака усаглашености.

(8) Свака друга ознака се ставља на опрему на такав начин да видљивост, читљивост и значење знака усаглашености тиме није умањено.

(9) Одвојиви дијелови опреме која се може поново пунити, а који имају непосредну безбједносну функцију, морају бити означени са знаком усаглашености.

#### Члан 19.

1. Тијело за оцјењивање усаглашености, у смислу овог правилника, јесте правно лице које спроводи одговарајуће поступке оцјењивања усаглашености опреме.
2. Спровођење поступака оцјењивања усаглашености из члана 15. ст. 1, 2. и 3. овог правилника може да обавља тијело за оцјењивање усаглашености које, поред услова из важећих издања АДР, РИД и АДН споразума, испуњава и сљедеће услове да:
3. има стручно оспособљена запослена и друга ангажована лица у овој области и обиму за које је тијело за оцјењивање усаглашености именовано,
4. обезбиједи потребан простор и техничку опрему неопходну за спровођење активности контролисања и испитивања опреме, као и опрему за електронски пренос и размену података са министарством надлежним из области техничких прописа,
5. обезбиједи независност и непристрасност у односу на лица повезана са производом који је предмет оцјењивања усаглашености,
6. посједује акт о додјели акредитације у складу са стандардом BAS EN ISO/IEC 17020 прибављен у поступку акредитације код Института за акредитацију Босне и Херцеговине или неког другог међународно признатог акредитационог тијела,
7. има прописане процедуре за поступање са приговорима на његов рад и донесене одлуке,
8. обезбиједи чување пословне тајне и
9. обезбиједи осигурање од одговорности за штету.

Члан 20.

 Под стручно оспособљеним запосленим или на други начин ангажованим лицима из члана 19. став 2. тачка 1. се подразумијева:

најмање два запослена дипломирана инжењера машинства (најмање 240 ECTS бодова., мастер на академским студијама, односно на основним студијама у трајању од најмање четири године или специјалистичким студијама на факултету) који поседују искуство од најмање пет година у обављању послова оцењивања усаглашености одговарајуће опреме,

 најмање једног запосленог са дипломом европског инжењера за заваривање или међународног инжењера за заваривање и

најмање једног запосленог са сертификатима о завршеном курсу за визуелно испитивање у складу са стандардом БАС ЕН ИСО 9712.

Члан 21.

(1) Тијело за оцјењивање усаглашености подноси Министарству индустрије, енергетике и рударства ( у даљем тексту: Министарство) захтјев за именовање, уз који прилаже документе којима потврђује да испуњава критеријуме из члана 19. овог правилника.

(2) Министарство може да изврши непосредну провјеру испуњености критеријума из члана 19. овог правилника, путем увида у простор, опрему и акте тијела за оцјењивање усаглашености.

(3) Министар индустрије, енергетике и рударства (у даљем тексту: министар) доноси рјешење о именовању ако тијело за оцјењивање усаглашености (у даљем тексту: именовано тијело) испуњава критеријуме члана 19. овог правилника.

(4) Рјешење о именовању обавезно садржи обим овлашћења именованог тијела у погледу обављања послова оцјењивања усаглашености опреме и објављује се у „Службеном гласнику Републике Српске“.

(5) Рјешење о именовању доноси се са роком важења од пет година.

Члан 22.

1. Ако Министарство утврди да именовано тијело више не испуњава прописане услове и не извршава своје обавезе, доноси рјешење којим се укида рјешење о именовању и прије истека рока на који му је оно издато.
2. Рјешење из става 1. овог члана објављује се у „Службеном гласнику Републике Српске“.

(3) Прије укидања рјешења из става 1. овог члана, Министарство може, узимајући у обзир значај недостатака у погледу испуњавања услова или извршавања обавеза, писмено да упозори именовано тијело о недостацима у погледу испуњавања услова или извршавања обавеза и да одреди рок за отклањање тих недостатака, који не може бити дужи од 60 дана.

(4) Рјешење из става 1. овог члана је коначно и против њега се може покренути управни спор пред надлежним судом.

(5)У случају из става 1. овог члана или уколико је именовано тијело престало са обављањем своје делатности документацију у вези поступака које је водило то тијело преузима друго именовано тијело.

Члан 23.

1. Министарство води регистар именованих тијела за оцјењивање усаглашености опреме.
2. Министарство је дужно Заводу за стандардизацију и метрологију Републике Српске доставити обавјештење о именовању тијела за оцјењивање усаглашености, као и престанку именовања у року од 30 дана од дана именовања, односно престанка именовања.
3. Обавјештење из става 2. овог члана обавезно садржи: пословно име, односно назив и адресу именованог тијела за оцјењивање усаглашености, период именовања и обим овлашћења именованог тијело за оцјењивање усаглашености.

Члан 24.

* 1. Именовано тијело води евиденцију о издатим цертификатима за опрему.
	2. На захтјев произвођача или његовог овлашћеног заступника, односно увозника, именовано тијело издаје извод из евиденције, који обавезно садржи податке о пословном имену или називу произвођача, врсти, односно типу опреме за који је издат цертификат о усаглашености и рок његовог важења.
	3. Именовано тијело објављује на својој службеној интернет страници евиденцију о издатим цертификатима.

Члан 25.

Подносилац захтјева за оцјењивање усаглашености сноси трошкове поступка оцјењивања усаглашености и издавања цертификата о усаглашености, односно документа о усаглашености.

Именовано тијело, уз претходно прибављену сагласност Министарства, одређује висину трошкова из става 1. овог члана, која је обавезно сразмјерна обиму, сложености поступка и времену које је потребно за његово спровођење.

Висина трошкова из става 1. овог члана је јавна и наводи се у цјеновнику, који сачињава именовано тијело.

Именовано тијело може наплатити трошкове издавања извода из евиденције из члана 24. став 2. овог правилника, највише до висине неопходних трошкова за израду извода, а што се утврђује цјеновником.

#### Члан 26.

(1) Када надлежно инспекцијско тијело утврди да би опрема, која носи ознаку усаглашености, могла при превозу и/или употреби, уз прописано одржавање и употребу у сврхе за коју је намијењена, угрозити здравље или безбједност људи, потрошача, животиња или биљака, животну средину или имовину, забраниће стављање или испоруке такве опреме на тржиште, у превоз и употребу, односно повући и опозвати такву опрему с тржишта, из превоза и употребе и о томе обавијестити Министарство, наводећи разлоге за предузете мјере.

(2) Када опрема која не задовољава захтјеве овога правилника, носи ознаку усаглашености прописану чланом 17. овог правилника, надлежно инспекцијско тијело предузеће мјере против лица која су неосновано ставиле ознаку усаглашености.

(3) Министарство ће обавјестити јавност о предузетим мјерама и донесеним одлукама, објављивањем истих у „Службеном гласнику Републике Српске“.

#### Члан 27.

(1) Када надлежно инспекцијско тијело утврди да је ознака усаглашености из Прилога 3. тачка 1. овог правилника, неоправдано стављена, власник или његов овлашћени заступник регистрован у Републици Српској, дужни су ускладити опрему с одредбама овог правилника.

(2) Када власник или његов овлашћени заступник регистрован у Републици Српској не поступи на начин из става 1. овог члана надлежно инспекцијско тијело мора предузети одговарајуће мјере, да се ограничи или забрани стављање на тржиште, у превоз и употребу таква опрема, те осигурати да се она повуче с тржишта или превоза и употребе у складу с поступцима прописаним у члану 26. овог правилника.

#### Члан 28.

(1) До приступања Републике Српске, Босне и Херцеговине Европској унији, означавање усаглашености опреме од почетка примјене овог правилника обавља се за:

1) опрему из члана 2. овог правилника и опрему која је произведена и увози се из трећих земаља и која мора бити усаглашена са захтјевима из овог правилника, означава се стављањем знака усаглашености према облику датом у Прилогу 3. тачка 1. овог правилника, који чини његов саставни дио и

 2) опрему која је произведена и увози се из земаља Европске уније означава се знаком усаглашености према облику датом у Прилогу 3. тачка 2. овог правилника, и подлијеже контролним прегледима.

(2) Од приступања Републике Српске, Босне и Херцеговине Европској унији, означавање усаглашености опреме у складу са овим правилником обавља се стављањем знака усаглашености према облику датом у Прилогу 3. тачка 2. овог правилника.

#### Члан 29.

(1) Почетком примјене овог правилника престају да важе Правилник о техничким нормативима за покретне затворене судове за компримиране, течне и под притиском растворене гасове ("Службени лист СФРЈ", бр. 25/80 и 9/86, и Наредба о обавезном атестирању челичних боца за пропан-бутан гас са вентилом ("Службени лист СФРЈ", број 44/87).

(2) Исправа о усаглашености опреме издата до ступања на снагу овог правилника, на основу прописа из става 1. овог члана, важи до првог наредног периодичног контролисања, односно међуконтролисања или ванредне провјере, а најкасније до 31.12.2018. године.

#### Члан 30.

Овај правилник ступа на снагу осмог дана од дана објављивања у "Службеном гласнику Републике Српске", а примјењује се од 01.01.2018. године.

Број: МИНИСТАР

Датум: Петар Ђокић

**Прилог 1**

**Списак опасних материја осим оних из класа 2.**

|  |  |  |
| --- | --- | --- |
| UN број | Класа | Опасна материја |
| 1051 | 6,1 | ЦИЈАНОВОДОНИК, СТАБИЛИЗИРОВАН са садржајем воде мањим од 3%  |
| 1052 | 8 | ФЛУОРОВОДОНИК, ДЕХИДРИРАН |
| 1745 | 5,1 | БРОМ- ПЕНТАФЛУОРИД, изузимајући транспорт у цистернама |
| 1746 | 5,1 | БРОМ-ТРИФЛУОРИД, изузимајући транспорт у цистернама |
| 1790 | 8 | ФЛУОРОВОДНИЧНА КИСЕЛИНА са преко 85% флуороводоника |
| 2495 | 5,1 | ЈОДОВ-ПЕНТАФЛУОРИД, изузимајући транспорт у цистернама |

## Прилог 2

## Поступак за оцјењивање усаглашености постојеће покретне опреме под притиском

1. Власник или корисник опреме мора дати на располагање именованом тијелу за поновно оцјењивање усаглашености оне информације у вези са опремом које том тијелу омогућавају да тачно идентификује опрему (поријекло, правила конструкције, а за боце за ацетилен такође и појединости о порозном материјалу). Те информације морају уколико постоје, да укључују, било каква прописана ограничења у вези употребе, као и било какве напомене о могућим оштећењима или поправкама које су извршене.

2. Контролно тијело типа А које је именовано за поновно оцјењивање усаглашености оцјењује да ли је опрема најмање истог степена сигурности као и опрема из важећих издања АДР, РИД и АДН споразума. То оцјењивање се спроводи на основу информација добијених у складу са тачком 1. овог прилога или, када је то примјењиво, на основу даљих прегледа***.***

3. Уколико су резултати оцјењивања из тачке 2. овог прилога задовољавајући, опрема се подвргава периодичном контролисању предвиђеном у важећим издањима АДР, РИД и АДН споразума. Уколико се испуне захтјеви редовног прегледа, именовано тијело одговорно за периодично контролисање ставља знак усаглашености или се тај знак ставља под његовим надзором, у складу са чланом 17. и 18. овог правилника. Испод знака усаглашености наводи се идентификациони број именованог тијела одговорног за периодично контролисање. Именовано тијело одговорно за периодично контролисање издаје исправу о поновном оцјењивању усаглашености у складу са тачком 5. овог прилога.

4. Уколико су посуде под притиском биле произведене у серијама, може се извршити поновно оцјењивање усаглашености појединачних посуда под притиском, укључујући њихове вентиле и остали прибор који се употребљавају за транспорт, од стране именованог тијела за периодично контролисање одговарајућих покретних посуда под притиском под условом да је усаглашеност типа оцјенило, у складу са тачком 2. овог прилога, контролно тијело типа А, одговорно за поновно оцјењивање усаглашености и да је издата исправа о поновном оцјењивању усаглашености типа. Испод знака усаглашености наводи се идентификациони број именованог тијела одговорног за периодично контролисање.

5. У свим случајевима именовано тијело одговорно за периодично контролисање издаје исправу о поновном оцјењивању усаглашености која минимум садржи:

1) идентификацију именованог тијела које издаје сертификат, те, уколико се ради о различитом тијелу, идентификациони број контролног тијела типа А одговорног за поновно оцјењивање усаглашености у складу са тачком 2. овог прилога;

2) име и адресу власника или корисника опреме наведеног у тачки 1. овог прилога;

3) у случају примјене поступка из тачке 4. овог прилога, податке којима се идентификује исправа о поновном оцјењивању усаглашености типа;

4) подаци за идентификацију опреме на коју је постављен знак усаглашености, укључујући најмање серијски број или бројеве;

5) датум издавања.

6. Исправа о поновном оцењивању усаглашености типа се издаје уколико је примјењен поступак из тачке 4. овог прилога од стране контролног тијела типа А, одговорног за поновно оцјењивање усаглашености.

7. Именовано тијело издаје исправу о поновном оцјењивању усаглашености типа која садржи нарочито:

1) идентификацију именованог тијела које издаје исправу;

2) име и адресу произвођача и носиоца одобрења типа за опрему која се поново оцјењује онда када носилац није произвођач;

3) податке који идентификују опрему која је део серије;

4) датум издавања;

5) ријечи: "овом исправом се не одобрава производња покретне опреме под притиском или њених дијелова".

8. Рок важења исправе о поновном оцењивању усаглашености типа, односно исправе о поновном оцјењивању усаглашености, одређен је у важећим издањимаАДР, РИД и АДН споразума.

## Прилог 3.

## Знак усаглашености

* + 1. **„C” знак – знак усаглашености који се користи у Републици Српској**

Знак усаглашености који се користи у Републици Српској је у облику квадрата, са стилизованим латиничним словом „C“ у средини.



$$b=\frac{5}{100}×a$$

$$c=\frac{12}{100}×a$$

$$r\_{1}=\frac{40}{100}×a$$

$$r\_{2}=\frac{25}{100}×a$$

Ако се “C” знак смањује или увећава, морају се узети у обзир пропорције приказане на овом цртежу.

Различите компоненте знака “C” морају имати, суштински, исту висину при чему страница „а“ квадрата знака не смије бити мања од 5 mm.

Знак “C” мора бити стављен у непосредној близини пословног имена, односно назива произвођача или његовог овлашћеног заступника примјеном исте технике.

Ако је поступак оцјењивања усаглашености спровело именовано тијело у складу са чланом 15. овог правилника, испод квадрата са словом „C“ обавезно се додају два правоугаоника према пропорцијама са цртежа.

У први правоугаоник уписује се идентификациони број именованог тијела за оцјењивање усаглашености из Регистра именованих тијела, а у други правоугаоник уписују се двије посљедње цифре године издавања исправе о усаглашености.

### 2) ОЗНАКА π (пи )

###

Минимална висина ознаке π је 5 mm. За покретну опрему под притиском чији је пречник мањи или једнак 140 mm, минимална висина је 2,5 mm.

Пропорције дате на цртежу се морају поштовати. "Мрежа" не представља део ознаке π.

**ОБРАЗЛОЖЕЊЕ**

**ПРАВИЛНИКА О ПОКРЕТНОЈ ОПРЕМИ ПОД ПРИТИСКОМ**

**I ПРАВНИ ОСНОВ**

Законски основ за доношење Правилника покретној опреми под притиском ( у даљем текст: Правилник) садржан је у одредби члана 6. тачка б) Закона о техничким прописима Републике Српске (“Службени гласник Републике Српске”, број 98/13) којим је прописано да надлежна министарства доносе и објављују техничке прописе из своје надлежности, те воде регистар важећих прописа објављен на званичној интернет страници надлежног министарства, као и у одредби члана 82. став 2. Закона о републичкој управи („Службени гласник Републике Српске“, бр. 118/08, 11/09, 74/10, 86/10 и 24/12), којом се, између осталог, прописује да министар доноси прописе и одлучује о другим питањима из дјелокруга министарства.

**II УСКЛАЂЕНОСТ СА ПРОПИСИМА ЕВРОПСКЕ УНИЈЕ**

**III РАЗЛОЗИ ЗА ДОНОШЕЊЕ ПРАВИЛНИКА**

У складу са обавезама из Споразума о стабилизацији и придруживању између ЕУ и БиХ, а тиме и Републике Српске, обавеза је транспоновати одређене ЕУ прописе у домаће законодавство, односно законодавство Републике Српске. Транспоновање прописа врши се у циљу уклањања техничких баријера за трговину и стварања услова за слободно кретање робе, заштите потрошача и јачања конкурентности домаће привреде.

Доношењем Закона о техничким прописима Републике Српске (“Службени гласник Републике Српске”, број 98/13) и Уредбе о спровођењу оцјењивања усаглашености и начину именовања тијела за оцјењивање усаглашености производа („Службени гласник Републике Српске“, број 117/13) успостављен је правни оквир за хармонизацију техничких прописа Републике Српске са ЕУ законодавством у овој области. Законом о техничким прописима Републике Српске прописана је обавеза за надлежна министарства да донесу техничке прописе из своје надлежности.

Основни разлог за доношење овог Правилника је хармонизација са свим начелима и основним захтјевима из директиве Европског парламента и Вијећа Европе 2010/35/ЕУ о покретној опреми под притиском и стављању ван снаге директива Вијећа 76/767/ЕЕЗ, 84/525/ЕЕЗ, 84/526/ЕЕЗ, 84/527/ЕЕЗ. и 1999/36/ ЕЗ. од 21.05.1992. године, а исто тако да се помогне свим привредним субјектима (произвођачима, овлашћеним заступницима, увозницима, дистрибутерима, власницима и корисницима покретне опреме под притиском), надлежним инспекторима у оквиру надзора, надлежним органима за безбједност и заштите здравља људи на раду, али и другим заинтересованим странама на које се односи, односно који примјењују овај Правилник као што су именована тијела за оцјењивање усаглашености, стандардизери, удружења потрошача и сл.

Овим Правилником ближе се утврђују захтјеви за безбједност, обавезе привредних субјеката, поступци оцјењивања усаглашености покретне опреме под притиском, услови које су обавезна да испуне тијела за оцјењивање усаглашености и поступак њиховог именовања, знак усаглашености и начин означавања покретне опреме под притиском која се производи или ставља на тржиште Републике Српске.

**IV ОБРАЗЛОЖЕЊЕ ПРЕДЛОЖЕНИХ РЈЕШЕЊА**

**ГЛАВА I – ОСНОВНЕ ОДРЕДБЕ (Чл. 1. до 6)**

**Члан 1.**  прописује предмет регулисања правилника.

**Члан 2.** одређује покретну опрему под притиском на коју се примјењују одредбе овог правилника.

**Члан 3.** одређује шта се подразумјева под покретном опремом под притиском.

**Члан 4.** прописује значење појединих израза употербљених у овом правилнику.

**Члан 5.** пропиује посебне техничке захтјеве за одређену покретну опрему под притиском.

**Члан 6.** прописује посебне техничке захтјеве за боце за течни нафтни гас.

**ГЛАВА II – ОБАВЕЗЕ ПРИВРЕДНИХ СУБЈЕКАТА (Чл. 7. до 14)**

**Чл. 7. до 12** прописује обавезе произвођача, овлашћеног заступника, увозника, дистрибутера, власника и корисника покретне опреме под притиском при стављању исте на тржиште или коришћење.

**Члан 13.** прописује случајеве у којима се обавезе произвођача примјењују на увознике и дистрибутере и идентификација привредних субјеката.

**Члан 14.** прописује период у којем су привредни субјекти дужни доставити на захтјев недлежних инспекцијских органа податке о привредном субјекту који му је доставио или којем је он доставио покретну опрему под притиском.

**ГЛАВА III – УСАГЛАШЕНОСТ ОПРЕМЕ (Чл. 15. до 18)**

**Члан 15.** прописује које техничке захтјеве, спецификације документације и којим прегледима подлијеже нова и постојећа опрема која на себи има знак усаглашености, при оцјени усаглашености.

**Члан 16.** утврђује поступак поновног оцјењивања усаглашености за постојећу опрему која на себи нема знака усаглашености.

**Члан 17.** прописује начин означавања покретне опреме под притиском и субјекта означавања.

**Члан 18.** прописује стављање знака усаглашености на покретну опрему под притиском.

**ГЛАВА IV – ИМЕНОВАНО ТИЈЕЛО ЗА ОЦЈЕЊИВАЊЕ УСАГЛАШЕНОСТИ И ОЦЈЕЊИВАЊЕ УСАГЛАШЕНОСТИ (Чл. 19. до 25.)**

**Члан 19.** прописује посебне услове које тијело за оцјењивање усаглашености поред услова из важећих издања АДР, РИД и АДН мора да испуњава.

**Члан 20.** прописује стручну оспособљеност запослених као један од услова које тијело за оцјењивање усаглашености мора да испуњава.

**Члан 21.** прописује поступак именовања тијела за оцјењивање усаглашености и доношење рјешења о именовању.

**Члан 22.** прописије поступак укидања рјешења о именовању тијела за оцјењивање усаглашености у случају да именовано тијело више не испуњава прописане услове.

**Члан 23.** прописује да Минмистарсво индустрије, енергетике и рударства води регистар именованих тијела и обавезу Министарства за обавјештавањем Завода за стандардизацију и метрологију Републике Српске о именовању и престанку именовања тијела за оцјењивање усаглашености.

**Члан 24.** прописује вођење евиденције о издатим цертификатима, издавање и садржај извода из евидеције.

**Члан 25.** прописује сношење трошкова оцјењивања усаглашености и издавања цертификата о усаглашености, начин одређивања висине трошкова, цјеновник.

**ГЛАВА V – ЗАШТИТНА КЛАУЗУЛА (Чл. 26. и 27. )**

**Члан 26.** прописује овлашћење надлежног инспекцијског тијела да може забранити стављање у промет, повући или опозвати из промета покретну опрему под притиском која носи ознаку усаглашености, ако угрожава здравље или безбједност људи и имовине.

**Члан 27.** прописује обавезу власника или његовог овлашћеног заступника **у** случају када надлежно инспекцијско тијело утврди да је ознака о усаглашености неоправдано стављена, да усклади опрему са одредбама овог правилника, као и овлашћење надлежног инспекцијскг тијела да опрему ограничи или забрани стављање у промет, уколико власник или његовов овлашћени заступник не усклади опрему са одредбама овог правилника.

**ГЛАВА VI – ПРЕЛАЗНЕ И ЗАВРШНЕ ОДРЕДБЕ (Чл. 28. до 30)**

**Члан 28.** прописује означавање покретне опреме под притиском која је обухваћена чланом 2. овог правилника, опреме која је произведена и увози се из трећих земаља и опреме која је произведена и увози се из земаља Европске уније од почетка примјене овог правилника до приступања Републике Српске, Босне и Херцеговине Европској унији и након приступања Европској унији.

**Члан 29.** прописује престанак примјене Правилник о техничким нормативима за покретне затворене судове за компримиране, течне и под притиском растворене гасове ("Службени лист СФРЈ", бр. 25/80 и 9/86, и Наредба о обавезном атестирању челичних боца за пропан-бутан гас са вентилом ("Службени лист СФРЈ", број 44/87), као и период важења исправа о усаглашености издатих до ступања на снагу овог правилника.

**Члан 30.** прописује ступање на снагу и почетак примјене овог правилника.

**V УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ПРАВИЛНИКА**

У складу са Смјерницама за поступање републичких органа управе о учешћу јавности и консултацијама у изради закона („Службени гласник Републике Српске“, бр. 123/08 и 73/12) Министарство индустрије, енергетике и рударства је текст Приједлога правилника објавило на интернет страници Министарства, ради достављања евентуалних примједаба и сугестија.

**VI ФИНАНСИЈСКА СРЕДСТВА**

За спровођење овог правилника потребна су финансијска средства из буџета Републике Српске у износу око 80.000 КМ за израду софтвера односно програма,ради вођења регистра опреме под притиском од стране Министарства индустрије, енергетике и рударства.